Kristian Jensen (V), 2001-05-04:
Når man køber en bil, så er det fornuftigste, at man finder ud af, hvad man vil have, hvilken kvalitet, hvilken størrelse, hvilken motorkraft, hvilken form for benzinøkonomi og hvilken farve, og dernæst spørger man til prisen, så man ikke betaler for meget i forhold til det, man vil have.
Det er økonomisk ansvarlighed.
Hvis man f.eks. har et bestemt beløb at holde ferie for, så undersøger man, hvor det er muligt at få det bedste tilbud om en rejse eller et andet ferieophold for de penge, der er.
Det er sund fornuft.
Og når vi i Venstre ønsker, at flest muligt opgaver sendes i udbud, så er det for at sikre, at vi får den kvalitet, som politikerne beder om, til den laveste forsvarlige pris, eller at vi får mest mulig kvalitet for de skattekroner, som det offentlige har til rådighed.
Det er økonomisk ansvarlighed, og det er sund fornuft. Når Enhedslisten nu ønsker at bremse udbud ved at ophæve statens udbudscirkulære, så er det et klart bevis på, at Enhedslisten ser stort på økonomisk ansvarlighed og vil holde op med at bruge den sunde fornuft.
Det vigtige i udbud og udlicitering er, at det er politikerne, der beslutter at gennemføre et udbud, og at de politikere holder fast i deres ansvar for, at udbudet foregår på et sagligt og fornuftigt grundlag.
Udbud er nemlig ikke en undskyldning for at fralægge sig det politiske ansvar for løsningen af opgaverne, tværtimod.
Politisk ansvar er groft sagt det eneste, der ikke kan udliciteres og udbydes.
Derfor har Venstre også fremsat sit forslag til at forbedre mulighederne og vilkårene for udbud.
Venstre vil sikre, at udbud forberedes godt og grundigt, sådan at politikerne forpligtes til at overveje kvalitet, sikkerhed for opfyldelse af kontrakten, medarbejdervilkår, arbejdsmiljø osv. Derfor fremsatte vi B 107 for at sikre udarbejdelsen af en kommunal udbudspolitik, men helt uforståeligt var Enhedslisten modstandere af forslaget under førstebehandlingen.
Når vi i Venstre er tilhængere af udbud, skyldes det også ganske enkelt, at vi føler et ansvar for at bruge hver eneste skattekrone bedst muligt.
Der kan opnås mange fordele ved at reformere den offentlige sektor og effektivisere, sådan at vi lægger mere vægt på uddelegering og decentralisering frem for kontrol og papirtyranni.
Men når vi skal sikre os, at leverandøren er bedst og billigst, som der står i udbudscirkulæret, er udbudet af opgaver en uundværlig del af værktøjskassen for ansvarlige politikere.
Nu er statens resultater blevet nævnt, så jeg vil henvise til Kommunernes Landsforening, der netop har udgivet en publikation med titlen »Udbud og udliciteringer i kommunerne - fakta og tendenser«.
I den konkluderes det på side 13: »I omkring 50% af udbuddene har kommunerne opnået besparelser.«
De afledte effekter kommer til udtryk gennem øget fokus på arbejdstilrettelæggelse og ressourcestyring samt kvalitet og kvalitetssikring.«
Men det er også vigtigt, at udliciteringen ses som andet og mere end en kortsigtet genvej til besparelser, og derfor er det også, at Venstre i B 107 lagde op til at se udbud i et bredere perspektiv.
Hvis Danmark skal komme succesfuldt igennem de kommende års udfordringer med færre unge og mange, der forlader arbejdsmarkedet, er det vigtigt, at der i det offentlige er gode arbejdsbetingelser og et godt arbejdsmiljø.
Skal den offentlige sektor vinde kampen og den kvalificerede arbejdskraft, er det vigtigt, at den offentlige sektor kan tilbyde attraktive arbejdspladser.
Den kamp vindes ikke ved at lukke øjnene for virkeligheden og holde fast i en ideologisk tro på, at alt skal løses på samme måde som før.
I Venstre tror vi på, at fremtiden kræver politisk mod og politisk handling til at turde gå nye veje.
Enhedslistens forslag er udtryk for manglende økonomisk ansvarlighed og manglende respekt for skatteborgernes penge, og Venstre er lodret imod.